O clădire de birouri din Timișoara este, la această oră, cea mai înaltă construcție din România, deși cea mai înaltă clădire proiectată până în prezent în țara noastră este o construcție începută în București în urmă cu 30 de ani și care a rămas nefinalizată.

Astfel, Bucureștiul deține supremația ”zgârie norilor” doar pe hârtie, cea mai înaltă clădire din țară fiind în fază de proiect de mai bine de 30 de ani.

Multe dintre clădirile construite în vremea lui Nicolae Ceaușescu nu au fost încă ”detronate”, iar biserica a venit din urmă și a ”recuperat” poziții bune în clasament, după ce construit în România una dintre cele mai mari catedrale ortodoxe din lume- Catedrala Mântuirii Neamului.

În clasamentul național realizat de ziarul Romania24.ro, a intrat și municipiul Cluj-Napoca, unde deja a fost ridicat și aproape finalizat un ”zgârie nori” cu 25 de etaje.

Construcția care deține, pe hârtie, recordul – Dâmbovița Center București – înălțime 155 m, a fost începută în anul 1986, nefiind finalizată nici până în prezent. Clădirea este proiectată pentru 34 de etaje.

Proiectul este abandonat de ani buni și ține ocupată o suprafață de 136.000 de metri pătrați de teren foarte valoros, aflat chiar în centrul Capitalei. Terenul este concesionat pentru o perioadă de 49 de ani de Ministerul Transporturilor printr-un parteneriat public privat cu două firme din Turcia şi Israel pentru continuarea investiţiilor în ”Casa Radio”.

Proiectul a primit denumirea Dâmboviţa Center, iar cea mai mare parte a clădirii trebuia finalizată, potrivit contractului, în 1400 de zile de la obţinerea tuturor autorizaţiilor. Penalizările de întârziere au fost stabilite la 5.000 de euro pe zi.

În 2019 a mai existat o tentativă de transformare într-un mall, un alt investitor afirmându-și intenția a achiziționa cu 60 milioane de euro jumătate din proiect.

Iată topul celor mai înalte clădiri din România finalizate sau aflate în faza avansată de construcție:

1. United Business Center Timișoara – înălțime 155 m, 27 de etaje, clădire construită în perioada 2018 – 2019.

În luna aprilie 2018, au fost demarate lucrările de construcţie la UBC. Cu o înălţime de 155 de metri şi 27 de etaje, UBC 0 va fi cea mai înaltă clădire de birouri din România. Termenul estimat de livrare pe piaţă este ultimul trimestru din anul 2019, potrivit siteului oficial al dezvoltatorului.

UBC 0 va avea o suprafaţă construită de peste 74.900 mp şi, asemenea celorlalte clădiri din ansamblul mixt, va îmbina spaţiile moderne de birouri cu cele de retail.

2 Sky Tower București – înălțime 137 metri, 37 de etaje, construit în anul 2012.

Sky Tower este o clădire cu 37 de etaje, aflată pe Bulevardul Barbu Văcărescu din București. Cu o înălțime de 137 m, Sky Tower era cea mai înaltă clădire din România în 2012, când a fost dată în folosință. Este proprietatea Raifeisen Bank. Construcția a costat 280 milioane de dolari și a început în anul 2008, fiind finalizată în 2012.

3. Catedrala Mântuirii Neamului – înălțime 120 m, anul finalizării construcției: 2018.

Catedrala Mântuirii Neamului, cu hramul principal „Înălțarea Domnului” și hramul secundar Sf. Apostol Andrei, este una dintre cele mai înalte biserici ortodoxe din lume.

Piatra de temelie a lăcașului de cult a fost pusă în februarie 2011 și data finalizării sale este preconizată a fi la sfârșitul anului 2018. Costurile, până în luna noiembrie 2018, s-au ridicat la 110 milioane de euro, iar câștigătorul licitației pentru proiectarea edificiului este societatea Vanel Exim din Bacău.

4. Global Worth Campus București – înălțime 120 m, 25 de etaje, construcție începută în anul 2015 și finalizată în anul 2018.

Global Worth Campus include 3 clădiri de birouri de clasa A, cu 13-25 de etaje, având o suprafață totala de 88.000 m2 și 760 de locuri de parcare amplasate în subteran. Globalworth, dezvoltatorul care a ridicat complexul de clădiri din București, este liderul pieței de spatii de birouri din România și Polonia.

5. Turnul de testat ascensoare din București, 114 metri, construit în anul 1988.

Turnul de testat ascensoare este cea mai înaltă construcție industrială din București și totodată cel mai înalt turn pentru testarea ascensoarelor din Europa. A fost construit în perioada 1986 – 1988, pentru a fi utilizat în testarea lifturilor ce urmau a fi instalate la Casa Poporului, deoarece vechiul turn, de 37 m, construit în anul 1972, era considerat prea mic.

Turnul, înalt de 114 m și cu o suprafață în secțiune de 400 mp, este amplasat în cartierul Grivița, în apropierea Gării de Nord. Construcția este formată din 8 puțuri și câteva laboratoare, folosite pentru testarea ascensoarelor, precum și pentru realizarea unor experimente specifice, necesare în construcția ascensoarelor.

6. Bucharest Tower Center – înălțime 106 m, 26 de etaje, construit în anul 2007.

Tower Center International este o clădire de birouri de clasă A din apropiere de Piața Victoriei din București. Are 26 de nivele supraterane și 3 nivele în subteran, cu o suprafață totală de 31 000 de m².

Are o înălțime de 106,3 de metri. Proiectul inițial al clădirii prevedea 21 de etaje pe înălțime și 3 la subsol, însă constructorul a mai ridicat un etaj pe înălțime, ceea ce a obligat Primăria capitalei să oprească lucrările pentru a se reface autorizația.

Cota la nivelul superior al etajului 22 este +94,3 m, iar la nivelul ultimului etaj tehnic +106,3 m.

7. Casa Presei, 104 metri, construită în anul 1957.

Casa Presei (cunoscută inițial drept Casa Scînteii – numele se scrie cu „î”, după modelul ortografic de inspirație sovietică, adoptat în anul 1953), este o clădire situată în nordul orașului București, la intrarea în cartierul Băneasa.

Numele construcției (care adăpostea principala tipografie a țării) provine din denumirea ziarului Scînteia, principalul instrument de propagandă scrisă al Partidului Comunist Român.

Între anii 1956–2007, clădirea a deținut recordul de cea mai înaltă structură din București.

A fost construită în timpul regimului (între 1952 şi 1957) şi a servit ca sediu al publicaţiei partidului (Scânteia) fiind, astfel, prin propriul său concept, o instituţie complet aservită autorităţilor comuniste. Ca reacţie la această conjunctură, ulterior Revoluţiei din 1989, numele clădirii a fost înlocuit cu cel de Casă a Presei Libere.

8. West City Tower Cluj Napoca – înălțime 100 metri, 25 de etaje. Construcția a început în anul 2016 și este aproape de finalizare.

Imobil multifuncțional West City Tower, Cluj, Cluj-Napoca – va beneficia de 2 subsoluri, 3 demisoluri, parter și 26 etaje, dintre care ultimul etaj tehnic. Cel mai înalt bloc din Cluj-Napoca ar urma să fie finalizat la începutul anului 2020.

9. Ana Tower București – înălțime 100 metri, 24 etaje. Construit în perioada 2017 – 2019.

Turn de birouri Ana Tower, București – este dispus pe 25 etaje, dintre care ultimul etaj tehnic, va avea suprafața totală construită de 53 000 mp si un cost estimat la circa 80 milioane euro. Turnul Clasa A cuprinde totodată 3 nivele subterane cu destinație de parcare pentru 450 de automobile.

ȘTIREA TA - Dacă ești martorul unor evenimente deosebite, fotografiază, filmează și trimite-le la Alba24 prin Facebook, WhatsApp, sau prin formularul online.